钦定古今图书集成/理学汇编/经籍典/第133卷 > 汉
## 钦定古今图书集成/理学汇编/经籍典/第133卷 > 汉

### 高祖十二年十一月过鲁以太牢祠孔子治诗申公入见于鲁南宫

按《史记高祖本纪》，不载。　按《儒林传》，“申公者，鲁人也。
高祖过鲁，申公以弟子从师，入见高祖于南宫。”
按《汉书高祖本纪》：“十二年十一月自淮南还，过鲁，以
太牢祠孔子。”　按《儒林传》，申公少与楚元王俱事齐
人浮丘伯，受《诗》。高祖过鲁，申公入见于鲁南宫。

### 文帝 年以治诗申公韩生为博士

按《史记》《汉书》《文帝本纪》皆不载。　按《史记儒林传》：“韩生，燕人也。文帝时为博士，韩生推诗人之意而为内
外传。”

按《汉书楚元王传》：“文帝时，闻申公为《诗》最精，以为博
士。元王好《诗》，诸子皆读《诗》，申公始为《诗》传，号《鲁诗》。元
王亦次之《诗》传，号曰《元王诗》。”　按《刘歆传》：“文帝时《诗》
始萌芽，众书皆诸子传说，犹广立于学官，为置博士。”

### 景帝 年以治诗辕固生为博士以鲁诗齐诗韩诗三家皆列于学官

按：《史记》《汉书》《景帝本纪》皆不载。　按《史记儒林传》：“清
河王太傅辕固生，齐人也，以治《诗》，孝景时为博士。”
按《汉书艺文志》：“汉兴，鲁申公为《诗训故》，而齐辕固、燕
韩生皆为之传。或取《春秋》，采杂说，咸非其本义与不
得已，鲁最为近之。三家皆列于学官。”

按《隋书经籍志》：“汉初有鲁人申公，受《诗》于浮丘伯，作
《诂训》，是为《鲁诗》；齐人辕固生亦传《诗》，是为《齐诗》；韩人
韩婴亦传《诗》，是为《韩诗》。终于后汉，三家并立。”

### 武帝建元五年置诗经博士

按《史记武帝本纪》，不载。　按《汉书武帝本纪》，“建元五
年始置五经博士。”　按《刘歆传》，歆移太常博士。书曰：
“至孝武皇帝，然后邹、鲁、梁、赵颇有《诗》《礼》，《春秋》先师，皆
起于建元之间。当此之时，一人不能独尽其经，或为
《雅》，或为《颂》。”

### 昭帝元平元年以授诗帝师蔡义为丞相

按《汉书，昭帝本纪》，不载。　按《蔡义传》：“蔡义，河内温人
也。以明经给事大将军幕府，久之，诏求能为《韩诗》者，
征义待诏，久不进见。义上疏。上召见义，说《诗》，甚说之，
擢为光禄大夫，给事中，进授昭帝。数岁，拜为少府，迁
御史大夫，代杨敞为丞相。”

〈按褚少孙补史记〉孝昭以来，功臣侯者，附传阳平侯
蔡义，家在温，故师受《韩诗》，为博士，给事大将军幕府，
为杜城门候。入授昭帝《韩诗》，为御史大夫。是时年八
十，衰老，常两人扶持乃能行。然公卿大臣议，以为为
人主师，当以为相。以元平元年代杨敞为丞相，封二
千户。

〈按玉海蔡义明〉经。诏求能为《韩诗》者，征待诏，愿赐清
闲之燕，得尽精思于前。上召见义说《诗》，甚说之，进授
昭帝。

### 元帝初元 年张游卿高嘉以鲁诗授帝

按《汉书元帝本纪》，不载。　按《儒林王式传》：“张生论石
渠兄子游卿为谏议大夫，以《诗》授元帝。”

按《后汉书儒林高诩传》：“诩曾祖父嘉，以《鲁诗》授元帝，
仕至上谷太守。”

### 成帝建始元年匡衡上疏戒妃匹劝经学论关雎之诗

按《汉书成帝本纪》，不载。　按《匡衡传》：“成帝即位，衡上
疏戒妃匹，劝经学曰：‘臣闻之师曰：‘妃匹之际，生民之
始，万福之原，婚姻之礼正，然后品物遂而天命全’。孔
子论《诗》，以《关雎》为始，言太上者，民之父母，后夫人之
行，不侔乎天地，则无以奉神灵之统，而理万物之宜。
故《诗》曰：‘窈窕淑女，君子好仇’。言能致其贞淑，不贰其
操’”，情欲之感无介乎容仪，宴私之意不形乎动静。夫
然后可以配至尊而为宗庙主。此纲纪之首，王教之
端也。愿陛下详览焉。

建始　年，伏理以《诗》授帝。

按《汉书成帝本纪》不载。　按《伏湛传》，“湛父理，为当世
名儒，以《诗》授成帝，为高密太傅，别自名学。”

〈注〉伏理字君游，受《诗》于匡衡，由是《齐诗》有匡伏之学故言“别自名学”也。

### 平帝元始五年立毛诗博士

按《汉书平帝本纪》，不载。　按《儒林传赞》：“自武帝立五
经博士，开弟子员，设科射策，劝以官禄。讫于元始，百
有馀年，传业者浸盛，支叶蕃滋，一经说至百馀万言，
大师众至千馀人，盖禄利之路然也。初书唯有欧阳
礼，后易杨《春秋》《公羊》而已。平帝时又立《毛诗》，所以罔
罗遗失，兼而存之，是在其中矣。”〈按此条有平帝时立毛诗事故列于艺文

志之前

按：《汉书艺文志》：“汉兴，又有毛公之学，自谓子夏所传，
而河间献王好之，未得立。”

按《隋书经籍志》，“汉初又有赵人毛苌，善《诗》。自云子夏
所传，作《诂训传》，是为《毛诗》古学，而未得立。后汉有九
江谢曼卿，善《毛诗》，为之训。东海卫敬仲受学于曼卿，
先儒相承，谓之《毛诗序》。子夏所创，毛公及敬仲又加
润益，郑众、贾逵、马融并作《毛诗传》，郑元作《毛诗笺》。《齐
诗》魏代已亡，《鲁诗》亡于西晋，《韩诗》虽存，无传之者，唯
‘《毛诗郑笺》’”至今独立。〈按隋志叙毛诗甚详竟未及平帝时立毛诗事岂末暇考汉儒

《林传赞》耶？今并列于此，以备参考。

〈按玉海毛公〉赵人。治《诗》，为河间献王博士。献王修学
好古，举六艺，立毛氏，学《左氏春秋》。博士毛公授同国
贯长卿，长卿授解延年，延年授徐敖，敖授陈侠。由是
言《毛诗》，本之徐敖。赞平帝，立《毛诗》。

===后汉===

### 光武帝建武元年立诗经三家博士

按《后汉书光武帝本纪》，不载。　按《徐防传》，“汉承嬴秦，
经典废绝，本文略存，或无章句，收拾缺遗，建立明经，
博征儒术，开置太学。孔圣既远，微旨将绝，故立博士
十有四家。”

〈注〉《汉官仪》曰：“光武中兴，恢弘稽古，《易》有施孟、梁丘贺京房，《书》有欧阳和伯、夏侯胜建，《诗》有申公、辕固、韩婴，《春秋》有严彭祖、颜安乐，《礼》有戴德、戴圣，凡十四博士，太常差选有聪明威重一人为祭酒，总纲纪也。”

### 章帝建初元年诏贾逵入讲令撰齐鲁韩诗与毛氏异同

按《后汉书章帝本纪》，不载。　按《贾逵传》，建初元年，诏
逵入讲北宫白虎观、南宫云台，诏令撰齐、鲁、韩诗，与
《毛氏》异同，并作《周官》解故。

“建初八年十二月，诏令群儒选高才生受学《毛诗》。”
按《后汉书章帝本纪》：建初八年“冬十二月戊申，诏曰：
五经剖判，去圣弥远。章句遗辞，乖疑难正。恐先师微
言，将遂废绝，非所以重稽古，求道真也。其令群儒选
高才生受学《左氏》《穀梁春秋》《古文尚书》《毛诗》，以扶微
学，广异义焉。”　按《贾逵传》：“建初八年，迺诏诸儒各选
高才”生受《左氏》《穀梁春秋》《古文尚书》《毛诗》，由是《四经》
遂行于世。皆拜逵所选弟子及门生为千乘王国郎，
朝夕受业黄门署，学者皆欣欣羡慕焉。

### 和帝永元元年窦宪以刘方善为诗经请与桓郁并入教授

按《后汉书和帝本纪》，不载。　按《桓郁传》：郁传：父业，以
尚书教授门徒。永平十五年，入授皇太子经。建初二
年，迁屯骑校尉。和帝即位，富于《春秋》。侍中窦宪自以
外戚之重，欲令少主颇涉经学，上疏皇太后曰：“昔五
更桓荣，亲为帝师，子郁继传父业，故再以校尉入授
先帝父子，给事禁省，更历四世。又宗正刘方，宗室之
表，善为《诗经》，先帝所褒，宜令并入教授，以崇本朝，光
示大化。”由是迁长乐少府，复入侍讲。

### 安帝延光二年春正月诏选三署郎及吏人能通毛诗者一人

按：《后汉书安帝本纪》，“延光二年春正月，诏选三署郎
及吏人能通古文《尚书》《毛诗》《穀梁春秋》各一人。”